Predkladacia správa

Generálny sekretariát Rady Európskej únie zaslal dňa 25. októbra 2002 prostredníctvom Stálej misie Slovenskej republiky pri Európskych spoločenstvách text uzavretej Dohody medzi Európskou úniou a Bosnou a Hercegovinou o aktivitách Policajnej misie Európskej únie v Bosne a Hercegovine, text návrhu vzorovej Dohody medzi Európskou úniou a určitým štátom o účasti tohto štátu v Policajnej misii Európskej únie v Bosne a text návrhu Finančnej dohody medzi Ministerstvom vnútra Slovenskej republiky a vedúcim misie/policajným komisárom Policajnej misie EÚ v Bosne a Hercegovine. Čo sa týka posledne uvedenej dohody, ide o zaplatenie účastníckeho poplatku Slovenskej republiky za účasť v policajnej misii v Bosne a Hercegovine vo výške 25.000,- eúr pre rok 2003 so splatnosťou do 31. marca 2003. Finančné prostriedky v tejto výške sú zapracované v návrhu rozpočtu ministerstva vnútra pre rok 2003. 
Dohoda medzi vládou Slovenskej republiky a Európskou úniou o účasti Slovenskej republiky v Policajnej misii Európskej únie v Bosne a Hercegovine(ďalej len “Dohoda o EUPM”) deklaruje spoločný záujem Európskej únie a vlády Slovenskej republiky spoločne zabezpečiť kontinuitu prítomnosti Medzinárodných policajných jednotiek Organizácie Spojených národov v Bosne a Hercegovine, ktoré tam pôsobia od roku 1996.  Dohodou o EUPM bude vytvorená právna platforma na dočasné vysielanie príslušníkov Policajného zboru alebo členov medzinárodného civilného štábu do Policajnej misie Európskej únie v súlade s ustanoveniami Spoločnej akcie 2002/210/CFSP, dohoda ďalej ustanovuje práva a povinnosti príslušníkov Policajného zboru a členov medzinárodného civilného štábu, upravuje systém velenia  uplatňovaním operačných plánov a obsahuje ustanovenia o právnom režime zmluvy.

Policajná misia Európskej únie je neozbrojenou misiou,  preto sa na ňu nevzťahujú žiadne pravidlá o ozbrojených misiách. Na funkcie Policajnej misie Európskej únie v Bosne a Hercegovine, do ktorých budú zaradení Slovenskou republikou vysielaní príslušníci Policajného zboru alebo členovia medzinárodného civilného štábu nie sú požadované žiadne podmienky na oboznamovanie sa s utajovanými skutočnosťami. Zároveň nebudú medzi Slovenskou republikou a Policajnou misiou Európskej únie ani utajované skutočnosti vymieňané.

Text návrhu Dohody o EUPM s druhou stranou bol pripravovaný korešpondenčne prostredníctvom Misie Slovenskej republiky pri Európskych spoločenstvách. Návrh na uzavretie  Dohody o EUPM bol zaslaný na medzirezortné pripomienkové konanie, ktorého vyhodnotenie tvorí samostatnú časť predkladaného materiálu. Ministerstvo vnútra Slovenskej republiky väčšinu pripomienok akceptovalo, zapracovalo do textu dohody a takto upravený text odoslalo Európskej únii. Európska únia však zaslala stanovisko, v ktorom trvá na takom znení zmluvy, aké predložila 25. októbra 2002, a ktoré už do súčasnej doby podpísalo 18 štátov. 

Na stretnutí ministra vnútra pána Vladimíra Palka a ministra zahraničných vecí pána Eduárda Kukana dňa 15.5.2003 bolo dohodnuté, vychádzajúc z požiadaviek Európskej únie, že uvedená dohoda bude vládnou a nie prezidentskou zmluvou, tak ako bola zaslaná na medzirezortné pripomienkové konanie uskutočnené v dňoch 12.12.2002-7.1.2003 . 

Predložená dohoda je v súlade so zahraničnopolitickými záujmami Slovenskej republiky, s jej medzinárodnoprávnymi záväzkami, a to predovšetkým s cieľmi a zásadami Charty Organizácie Spojených národov týkajúcimi sa zachovania medzinárodného mieru a bezpečnosti, podpory  priateľských vzťahov a spolupráce medzi štátmi.